《长安有狭斜》
明代·黎邦瑊

紫陌回曲径，挟毂碍朱轮。相逢繁华子，意气雅逡巡。

转顾启重第，沉香薰绿茵。飞甍面帝阙，豪侈迈季伦。

绮席陈簠簋，樽罍辉金银。两子登龙楼，一子作弄臣。

簪琚照陆离，入户光仪新。诸妇襞云裘，丽冶鲜芳辰。

长年肆康乐，促予附要津。方外殊阒寂，崄崎良可遵。

无为歧路悲，世纲元埃尘。

作者简介：黎邦瑊（？—一六四四），字君选，号洞石。从化人。贯孙，民表子。明光宗泰昌元年（一六二〇）贡生，官兴业知县。陈子壮发起修复南园，邦瑊曾参预其事。明亡，以忧愤卒。有《洞石稿》。清陈伯陶《胜朝粤东遗民录》卷二有传。